CELEX: 62021TN0427
Language: sl
Date: 2021-07-13 00:00:00
Title: Zadeva T-427/21: Tožba, vložena 13. julija 2021 – Trasta Komercbanka/ECB

8.11.2021   
            
            
               SL
            
            
               Uradni list Evropske unije
            
            
               C 452/41
            
         
      Tožba, vložena 13. julija 2021 – Trasta Komercbanka/ECB
      (Zadeva T-427/21)
      (2021/C 452/52)
      Jezik postopka: angleščina
      
         Stranki
      
      
         Tožeča stranka: Trasta Komercbanka AS (Riga, Latvija) (zastopnik: O. Behrends, odvetnik)
      
         Tožena stranka: Evropska centralna banka
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  toženi stranki naloži plačilo finančnega nadomestila za škodo, ki jo je tožeča stranka utrpela zaradi sklepa tožene stranke, da tožeči stranki odvzame dovoljenje 11. julija 2016 (vročen tožeči stranki 13. julija 2016);
               
            
                  —
               
               
                  ugotovi, da nastala premoženjska škoda znaša 162 milijonov EUR, povečana za obresti za obdobje od 11. julija 2016 do izdaje sodbe v tej zadevi ter za zamudne obresti za obdobje od datuma izdaje sodbe do popolnega poplačila; in
               
            
                  —
               
               
                  toženi stranki naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja šest tožbenih razlogov.
      
                  1.
               
               
                  Prvi tožbeni razlog se nanaša na to, da tožena stranka ni pravilno vročila sklepa o odvzemu dovoljenja zastopnikom tožeče stranke.
               
            
                  2.
               
               
                  Drugi tožbeni razlog se nanaša na to, da v postopku, v okviru katerega je bil sprejet sklep o odvzemu dovoljenja, tožeča stranka ni bila pravilno zastopana.
               
            
                  3.
               
               
                  Tretji tožbeni razlog se nanaša na druge hude postopkovne nepravilnosti pri sprejetju sklepa o odvzemu dovoljenja.
               
            
                  4.
               
               
                  Četrti tožbeni razlog se nanaša na to, da je tožena stranka s sprejetjem sklepa o odvzemu dovoljenja presegla svoja pooblastila, zlasti v zvezi z zadevami, ki se nanašajo na pranje denarja in izvrševanje nacionalnega prava.
               
            
                  5.
               
               
                  Peti tožbeni razlog se nanaša na to, da je tožena stranka napačno predpostavila, da so podani razlogi, ki utemeljujejo odvzem dovoljenja, in da glede tega ni podala zadostne razlage.
               
            
                  6.
               
               
                  Šesti tožbeni razlog se nanaša na to, da je ravnanje tožene stranke tožeči stranki povzročilo znatno škodo, zlasti zaradi njene likvidacije.